
Pendahuluan 


Suatu yang menarik perhatian dan indah bagi setiap muslim dan 
muslimat ialah melaksanakan suruhan Islam, mengamal kan adab peraturan 
serta sopan santun yang baik dan menarik dalam tatasusila Islam. Semua itu 
merupakan seni yang menambah seri setiap insan yang berakhlak mulia. 

Namun demikian akhlak mulia tidak akan wujud kecuali pada jiwa yang 
mulia, hati yang suci serta berasaskan iman dan taqwa yang dipadankan dengan 
kesabaran ketika berdepan dengan cabaran yang sering mematahkan iman dan 
menghancurkan akhlak. 

Alangkah baik seandainya setiap muslim dan muslimat dapat 
mengamalkannya dengan adab dan sopan. Oleh itu bersopanlah kita dalam 
pergaulan harian menurut al Quran dan al Sunnah sepertimana yang diajarkan 
oleh Rasulullah melalui sabdanya: 

'Sesungguhnya aku Muhammad s.a.w. tidak diutus melainkan untuk 

menyempurnakan kemuliaan akhlak/ 

Oleh itu eloklah mempelajari dan mengamalkannya sebagai panduan 
yang sihat ke arah pergaulan yang harmoni bagi mempraktik diri dan jiwa untuk 
mendapat keredhaan Allah Yang Maha Esa. Maka setiap apa yang terkandung 
dalam buku ini akan di dapati oleh setiap pembaca yang terdiri daripada 
muslimin dan muslimat sebagai satu cara pergaulan ke arah kemuliaan akhlak 
sepanjang hayatnya serta mendapat rahmat dan ganjaran dari Nya. Dengan itu 
saya sebagai penulis sentiasa berdoa kepada Allah supaya menjadikan apa yang 
saya tulis ini sebagai suatu amalan yang ikhlas kerana Allah. Saya 
mengharapkan buku ini dapat memberi faedah kepada pembaca yang terdiri 
daripada saudara muslim, dan muslimah atau pendengar daripada orang Islam 
yang menerangkan kepadanya, serta beriman dengan ilmu dan beramal seikhlas 
hati semoga kita sama sama berjaya di dunia dan di akhirat. Amin. 


Dr. Rokiah Ahmad 

Jabatan Pengajian Al-Quran dan al-Sunnah 
Fakulti Pengajian Islam 
Universiti Kebangsaan Malaysia 
43600 Bangi, Selangor. 

bab 1 

Hati Asas Pergaulan 


Dalam kehidupan, manusia tidak dapat lari dari pergaulan rakan dan 
taulan. Asas utama yang menjadi kunci adalah hati yang menjadi peranan 
penting dalamjiwa dan kehidupan Muslim untuk menegak iman yang kuat serta 
jati diri yang berasaskan ketakwaan kepada Allah serta mengingati-Nya dengan 
berzikir dan berselawat kepada Rasulullah sepanjang masa. 

Firman Allah dalam surah al-Anfal 8, ayat 2 menyentuh kepentingan hati: 

'Sesunguhnya orang orang beriman itu apabila mereka menyebut Allah terasa 

gementarlah hati-hati mereka/ 

Iman menunjukkan keikhlasan hati yang sihat akan membuahkan 
keimanan yang kuat dan akan membawa kepada jiwa yang bersih serta fikiran 
yang bernas dan menampakkan keikhlasan dalam pergaulan. 

Hati membayangkan keikhlasan iman seseorang berdasarkan apa yang 
diungkapkan oleh lidah atau gerak geri dan tingkah laku dalam pergaulan 
harian, ini sudah dapat difahami bahawa itu adalah kehendak hati walaupun 
tiada sebarang penjelasan melalui percakapan. 

Sekiranya hati sentiasa sihat pergaulan dan persahabatan sentiasa mesra 
dan bahagia. Sebaliknya andai hati tidak sihat maka tidak ada tolak ansur dalam 
pergaulan. Setiap tindakan sudah ketara tidak ikhlas dan boleh membawa 
kepada munafik disebabkan sering kali berbohong dan berdolak dalik mencari 
helah bagi melindung diri dari penipuan. 

Begitulah peranan hati dalam menjalani kehidupan di dunia ini, tetapi 
setiap insan sering kali melupai bahawa segala tindakan di dunia ini adalah 
penentuan habuan yang akan sampai di antara dua persimpangan di hari 
pembalasan sama ada baik atau buruk, ke syurga atau neraka. Malangnya jalan 
yang dilalui dalam kehidupan setiap insan sentiasa melalaikan kecuali yang 

beriman. Lantaran itu Rasulullah sentiasa memberi peringatan terhadap 
umatnya melalui sabda baginda: 

'Kasihilah olehmu akan saudara kamu seperti mana kamu kasih kepada diri kamu 
sendiri/ 


BAIK BURUK PERANAN HATI 

Hati merupakan asas yang sangat penting dan tersembunyi dalam diri 
setiap insan, la memainkan peranan yang sangat bermakna dalam kehidupan 
seharian. Rasulullah s.a.w. menyatakan soal hati seperti berikut: 

'Ketahuilah kamu di dalam badan manusia terdapat segumpal darah. Apabila baik 
maka baiklah keseluruhan segala perbuatannya dan apabila buruk maka buruklah 
keseluruhan tingkah lakunya. Ketahuilah kamu bahawa ia adalah hati' 

Berdasarkan hadis di atas bahawa kebaikan manusia atau keburukannya 
datang dari hati, kerana hati adalah pengarah bagi pancaindera yang lahir. Jika 
hatinya baik maka baiklah segala perbuatannya serta rasa senang setiap rakan 
taulan mendekatinya dalam pergaulan. Andai hatinya buruk dan busuk, maka 
segala perbuatannya akan jahat dan keji, sentiasa cenderung ke arah maksiat 
mengikut kehendak hati dan hawa nafsu, dan pemikirannya ketika itu pula akan 
kalah dan sentiasa diketepikan. Oleh itu, hati adalah raja bagi seluruh anggota, 
manakala anggota-anggotanya yang lain adalah tentera. Anggota-anggota ini 
sering melakukan sesuatu mengikut kehendak hati. Andai baik hati maka 
baiklah dalam pergaulan. Andai sebaliknya, maka kawan dan rakan seringl kali 
menjadi mangsa. Dalam masalah ini Allah s.w.t sentiasa mengingatkan kepada 
hamba Nya melalui firman Nya dalam al Quran, surah al Syu'ara' 26, ayat 88-89 
yang berbunyi: 

'Di hari yang tidak ada manfaat sama ada harta benda begitu juga anak-anak 
melainkan sesiapa yang menghadap Allah dengan hati yang suci murni (iaitu 
penuh keikhlasan) kerana Allah semata-mata.' 

Hati yang amat dihargai di sisi Allah ialah hati yang suci bersih dari 
sebarang maksiat, syubhah, hasad dengki dan seterusnya perkara perkara yang 
makruh atau yang dibenci oleh Allah. Sebab itu Rasulullah s.a.w sentiasa berdoa 
kepada Allah dengan sabdanya: 

‘Ya Allah, sesungguhnya aku memohon darimu hati yang suci bersih’ 


4 



Adab Pergaulan Menurut Dalil Al-Quran Dan Al-Sunnah 


Walaupun Rasulullah s.a.w seorang yang maksum, tetapi ia sentiasa 
berdoa supaya hatinya suci bersih. Hal ini adalah bertujuan sebagai pengajaran 
kepada umatnya. 

Dengan demikian hati yang suci bersih dari sebar ang kekejian itu ialah 
hati yang bersih dari segala penyakit yang dibenci oleh Allah seperti hasad, 
dengki, dendam, iri hati, cemburu di atas kejayaan orang lain atau merancang 
sesuatu yang tidak baik bertujuan menganiaya orang lain dan sebagainya. 

Seandainya tidak ada perkara perkara yang tersebut di atas, sudah tentu 
hati itu akan sentiasa kasih kepada Allah dengan melakulcan perkara perkara 
yang diredai oleh Allah dengan rasa ikhlas. Rakan dan taulan juga 
menyenanginya dalam pergaulan dan Allah sentiasa mengasihinya. 

Situasi ini sangat dititikberatkan oleh syariat kerana hati memainkan 
peranan penting ke arah mengukuhkan keimanan dan memantapkan keyakinan 
akidah seseorang yang beriman kepada Allah berdasarkan sabda Rasulullah 
s.a.w yang berbunyi: 

‘Tidak tetap iman seseorang hamba sehinggalah tetap pendirian nya. ’ 

Bagi menentukan ketetapan iman atau sebaliknya dengan herdasarkan 
segala amalan anggota lahiriah yang berlandaskan niat hati kerana kejujuran 
amalan itu tidak wujud melainkan terletak pada hati yang ikhlas. 


TETAP PENDIRIAN 

Istilah tetap pendirian boleh diertikan dengan jati diri dan dalam bahasa 
Arab disebut istiqaah qulub seperti mana tersebut dalam hadis di atas. Bagi 
seseorang yang tetap pendiriannya, ia tidak mudah dipengaruhi oleh mana 
mana unsur yang tidak baik atau hasutan jahat yang boleh membawa 
kemusnahan diri. Apabila disentuh soal keimanan pula, seseorang yang tetap 
pendirian itu disebut sebagai kuat iman atau warak, iaitu hatinya sentiasa 
merasa ingat dan patuh kepada suruhan dan perintah Allah dan sentiasa 
melakukan sesuatu ke arah yang diredai oleh Allah sepanjang hayatnya secara 
baik dan sabar. Sebab itulah sekiranya Allah mahu hambanya baik, maka 
diperelokkan isi hatinya dengan mengenali Allah dan sifatnya serta memahami 
segala ilmu agama dan hikmah keagungan ilmu itu sendiri. Manakala jiwanya 
merasai betapa nikmatnya memahami sesuatu bidang ilmu dengan mendalam 
dan baik dengan merasai kemanisan ilmu seperti mana ia merasai kemanisan 
iman. Pepatah Arab ada menyatakan: 

'Kemanisan ilmu bila dikuasai oleh orang yang ada kemanisan iman bagaikan 

kemanisan tamar yang terhidang di hadapan orang yang sedang berbuka puasa/ 

Pepatah ini menggambarkan perwatakan orang yang beriman dan 
berilmu apabila disertai dengan kesabaran terasa senang dan tenang serta sejuk 
setiap mata yang memandang. 

Itulah peranan hati dalam kehidupan. Hati dapat mencorak kewibawaan 
seseorang melalui gerak geri dan perilaku yang disenangi dalam pergaulan 
harian sama ada di tempat kerja seperti majikan dengan pekerjanya atau 
sebaliknya ataupun di mana sahaja atau sesiapa yang berdamping dengannya. 
Sesiapa juga yang ada kaitan dalam melaksanakan sesuatu perbincangan dan 
tunjuk ajar darinya sering kali tidak mudah melatah dalam memutuskan sesuatu 
keputusan. Inilah sikap orang yang tetap pendirian dengan erti kata jati diri 
yang berlandaskan iman, ilmu, dan akal yang mantap yang dapat merealisasikan 
keadaan pergaulan yang sempurna dan tenang. Sebaliknya orang yang mati hati 
itu tidak mahu mengambil berat soal tuntutan yang disyariatkan oleh Allah dan 
tidak mahu memahami adab di dalam pergaulan atau hubungan sesama 
manusia sama ada soal memberi salam atau menerima salam orang lain tidak 
disampaikan kepada penerima. Begitu juga soal keizinan untuk memasuki ke 
dalam rumah orang lain, jauh sekali hendak menghormati hak sesama manusia 
atau berterima kasih kepada orang yang memberi pertolongan kepadanya. 
Secara tidak langsung balasan buruk baik selepas mati tidak sekali-kali 
dihiraukan, jauh sekali hendak memikir kebesaran Allah dan keagungan maha 
pencipta. (Imam Falkhhruddin Al-Razi Al-Shafie 1990, 52-53) 

Sebab itu Allah menggambarkan kedudukan mereka dalam al Quran 
seperti binatang ternakan dalam firman-Nya dalam surah al A'raf, ayat 179: 

‘Mereka itu seperti binatang ternakan bahkan mereka lebih sesat dari itu. ’ 

Itulah gambaran orang yang mati hati tidak dapat memahami apa 
maksud segala kejadian Allah, maka ia tidak mampu menghasilkan segala 
kelebihan yang Allah anugerahkan kepadanya. Akhirnya mereka lengah dan 
tidak mengambil berat akan segala suruhan Allah. Hidup mereka dalam 
kejahilan yang mati dari kesedaran akidah yang menjadi asas kepada agama 
Islam, sedangkan ia mengaku dirinya adalah Islam. Golongan inilah yang 
digambarkan hidup mereka sebagai kubur kepada nyawa dan roh mereka 
sendiri seperti mana yang digambarkan oleh penyair di dalam syairnya dibawah 
ini. 


'Dalam kejahilan sebelum mati ia merupakan mati kepada si jahil dan jasad 
mereka sebelum berkubur telah terkubur. Roh mereka telah bersangkar dalam 

kekejian jasad yang jahil maka bagi mereka tiada harapan sebelum jasad mereka 
hancur mereka telah hancur.' 

Maksud jahil di sini ialah mati hati dan rohani, iaitu jahil untuk mengenali 
Allah dan segala ilmu yang disyariatkan kepada hambanya untuk mendalami 
dan beramal dengannya semasa roh dikandung jasad. Kerana ilmu itu dari Allah 
khusus untuk hamba Nya yang beriman dan ilmu Allah itu merupakan cahaya 
yang dapat menghidupkan hati dari segala kejahilan. Seandainya seseorang 
hamba itu menjauhkan diri dari ilmu Allah maka hatinya terus mati, ibarat tanah 
tanpa hujan tiada tumbuh tumbuhan yang menghiasi di permukaannya. (Ibnu 
Qaim Al-Juziah 691-751H. 273-276 ms.) 

Lantaran itulah Lukmanulhakim telah menasihati anaknya dengan 
katanya: 

'Wahai anakku, dudukiah bersama sama ulama dan berbincanglah bersama 
mereka dengan penuh dedikasi, maka sesungguhnya Allah akan menghidupkan 
segala isi hati hambanya dengan cahaya hikmah ilmu-Nya seperti mana 
menyubur bumi dengan titisan hujan'. 

Demikian juga Muaz bin Jabal pernah menegaskan: "Tuntut olehmu akan 
ilmu sesungguhnya menuntut ilmu kerana Allah akan menjadikan kamu takut 
kepada-Nya. Menuntut ilmu adalah ibadat, mengingati ilmu merupakan tasbih, 
membincangnya pula adalah jihad dan sekiranya kamu ajar kepada orang yang 
tidak mengetahui adalah sedekah. Manakala menghabiskan masa dengan ahli 
ilmu merupakan pendekatan diri kepada Allah dan ilmulah yang memberi 
pengetahuan terhadap kamu soal halal haram, makruh atau syubhah yang akan 
terpelihara diri kamu dari api neraka". 

Oleh itu, sentiasalah dekati dengan ilmu kerana ia menyegarkan hati dan 
rohani yang telah terkulai layu. Sekiranya kita patuhi segala kehendak ilmu 
pengetahuan yang kita ketahui ia akan menerangi jalan kebahagiaan dunia dan 
akhirat, kerana ilmu satu satunya yang dapat menjinakkan jiwa yang liar serta 
menghidupkan hati yang mati. Dengan demikian hati yang mati ini tiada yang 
dapat menghidupkannya melainkan ilmu dan iman serta keikhlasan beribadat 
kepada Allah sahaja. Yang dimaksudkan dengan menghidupkan hati dengan 
ilmu ialah dengan sentiasa berzikir, istighfar, selawat ke atas Rasulullah, 
memaafkan kesalahan orang lain, ikhlas, murah hati dan jauh daripada maksiat. 
Dengan demikian bolehlah dikatakan hati yang hidup. 

Kita boleh mengenali hati yang hidup ini kerana ia mempunyai ciri-ciri 
tertentu, iaitu menunjukkan sikap berhemah tinggi serta sifat-sifat seperti 
pemaaf, pemurah, tidak meninggi diri atau menunjuk nunjuk, tidak sombong 

dan tidak mengeluarkan kata-kata yang boleh menyinggung perasaan orang 
lain. Di samping itu, apabila dilihat kepadanya, maka akan nampaklah ciri-ciri 
keimanan seperti khusyuk, lemah lembut, sabar mendengar dan menerima 
pendapat orang lain dan tidak mementingkan diri sendiri serta bersimpati 
dengan orang yang kurang bernasib baik dan bersifat tolong menolong, dan 
bertimbang rasa. Inilah gambaran orang yang hatinya tidak mati. 

Manakala hati yang mati amat ditakuti oleh setiap insan yang beriman. 
Bagi orang yang beriman, mereka tidak takut mati apabila sampai ajalnya kerana 
bekalan sudah sempurna, tetapi yang amat ditakuti ialah sekiranya mati hati. Ini 
kerana mati hati menjadikanjasad hidup dalam keadaan hina disebabkan nafsu 
tidak berpandukan akal. Ketika itu kedudukan jasad tidak berguna lagi sama 
ada di sisi Allah atau pada pandangan masyarakat. Oleh yang demikian, hati 
yang mati adalah pembunuh jiwa yang sihat, manakala jiwa yang sihat berpunca 
dari hati yang hidup bernafaskan iman. Lantaran itu hati memainkan peranan 
yang sangat penting ke arah jiwa yang baik dan tenang serta sanggup memikul 
segala cabaran yang mendatang, ibarat bunga yang segar mengeluarkan 
keharuman yang menyegar setiap individu dan masyarakat yang 
mendampinginya. Sebaliknya hati yang mati tiada keharuman jiwa, ibarat bunga 
yang busuk sentiasa mengeluarkan bauan yang tidak menyenangkan orang lain. 
Dengan kata lain, orang yang mati hati tidak hertimbang rasa terhadap orang 
yang kurang bernasib baik. (Abi Hamid Muhammad M Gazali, 1989. 149) 


KEWAJIPAN MENJAGA HATI DAN CARA MENGUBATINYA 

Menurut Imarn Al-Ghazali, kewajipan ke atas manusia yang waras ialah 
menjaga dan memperbaiki niat hatinya serta menjauhkan segala anggapan dan 
sangkaan buruk kepada saudaranya ketika bergaul sesama rakan. Kewajipan 
inilah yang dituntut oleh syariat kepada semua mukalaf supaya menjaga hati 
mereka untuk menjadi insan yang kamil dan sempurna dunia dan akhirat. Hati 
merupakan anggota yang paling berbahaya, dan sesiapa yang mempunyai hati 
yang sakit dan mati, maka ia akan memberi kesan yang sangat buruk terhadap 
permasalahan yang sukar untuk diperbaiki. Oleh yang demikian Imam Al- 
Ghazali menggariskan beberapa asas sebagai panduan menjaga dan mengubah 
hati. 


Asas pertama: Firman Allah dalam surah al-Ghafir, ayat 19 berbunyi: 

'Allah mengetahui segala pengkhianatan yang bermula dari mata dan apa yang 
tersembunyi di dada setiap hamba.' 

Dalil di atas dapat difahamkan jika seseorang berhasrat atau terlintas di 
hatinya hendak menghasut, prasangka, atau melakukan niat jahat, maka ingatlah 
bahawa Allah amat mengetahui setiap rahsia yang terdetik di dada hambanya 
melalui dalil al-Quran yang terdapat dalam surah al Maidah, ayat 7: 

‘Sesungguhnya Allah mengetahui akan segala isi hati yang tersemat di dada 

hambanya.’ 

Berdasarkan ayat di atas, Allah memperkuatkan lagi keyakinan hamba- 
Nya dengan firman-Nya dalam surah al-Ahzab, ayat 51: 

'Dan Allah amat mengetahui setiap apa yang terkandung di dalam hati kamu.' 

Lantaran itu beberapa kali Allah menyebut dalam al Quran dengan 
kalimah "Amat mengetahui segala isi hati hamba-Nya" dengan tujuan supaya 
setiap hamba mengetahui segala ilmu Allah dan taat kepadaNya bagi 
mengingati dan berhati-hati supaya tidak dilakukan perbuatan yang dilarang 
secara sengaja atausebaliknya. 

Allah memberikan peringatan itu kerana manusia sering melakukan 
perbuatan yang dilarang oleh Allah dengan mengikut hawa nafsu dan kehendak 
hati yang amat sukar untuk dihindarkan sedangkan Allah amat mengetahui 
zahir dan batin juga segala niat isi hati yang mengatur segala perilaku 
hambanya. Berdasarkan demikian Imam Al-Ghazali telah memberi satu pesanan 
dengan katanya: "Lihat olehmu akan apa yang kamu mengetahui dari segala 
hatimu". Maksudnya renunglah segala apa yang mendatangkan kebaikan dari 
segala kerja hati yang terdiri dari keinginan hati, cita cita, hasrat dan tujuan. 
Sekiranya baik teruskanlah, andai sebaliknya hentikan dengan segera. 

Asas kedua: Sabda Rasulullah s.a.w. 

'Sesungguhnya Allah tidak melihat kepada rupa paras kamu dan tidak kepada 

tubuh badan kamu, dan sesungguhnya Allah tetap melihat kepada hati kamu dan 

segala amalan kamu yang berlandaskan keikhlasan hati.' 

Di sini menunjukkan ketetapan hati yang ikhlas merupakan tempat utama 
yang difokuskan oleh Allah swt untuk diberi ganjaran. Tetapi alangkah pelik 
dan hairan sekali manusia melakukan sesuatu sering kali terlupa kepada Allah 
tetapi yang diingat ialah untuk mendapat pujian dan sanjungan serta 
penghormatan sesama manusia. Inilah yang menjadi ukuran dalarn 
pengorbanan seharian tanpa keikhlasan yang sebenar. (Imam Abi Abdul 
Rahman Al-Sulma. 330 412H, ms 10) 

Asas ketiga: Hati merupakan ketua kepada anggota manakala anggota 
anggota lain adalah ikutan kepada hati, jika elok isi hati maka tetaplah 
pendiriannya serta eloklah perilaku anggota anggota lain yang semuanya 
mengikut kehendak hati. Berdasarkan sabda Rasulullah s. a. w. di dalam hadis 
yang berbunyi: 

'Sesungguhnya di dalam jasad manusia didapati segumpal darah, apabila baik 
maka baiklah keseluruhan badannya, dan apabila buruk maka buruklah segala 
keperibadiannya, adakah tidak kamu tahu sesungguhnya itulah hati/ 

Berdasarkan ayat ayat di atas dan juga hadis menunjukkan hati 
merupakan anggota yang, paling berharga, tempat simpanan segala kemuliaan 
seorang hamba, asas segala amalan lahir dan batin. Hati adalah ketua segala 
anggota yang merupakan panduan kepada rohani dan jiwa setiap insan. 
Demikianlah peranan hati sangat besar tanggunjawabnya ke arah 
mengendalikan nilaian diri, manakala kejahilan pula mematikan hati dan rohani 
sekalipun badannya hidup dan bergerak di muka burni. Jasadnya merupakan 
kubur bagi hati yang telah mati. Perkara sedemikian dapat dielakkan sekiranya 
kita belajar dan mengetahui akan segala ilmu Allah yang, disyariatkan kepada 
kita. Ilmu Allah ini dapat menjadi permangkin keimanan dan penawar. Untuk 
menghidupkan hati yang telah mati, kita hendaklah melakukan ibadat dan 
beralakhlak mulia sesama manusia. 

Sekian, wassalam. 

bab 2 

Di Ambang 
Pertemuan 


Sebaik-baik pergaulan di kalangan umat Islam ialah apabila bertemu 
saudaranya, dia menunjukkan tingkahlaku dengan perwatakan yang baik, manis 
muka serta menerima dengan penuh rasa gembira yang tidak terhingga. Reaksi 
seperti ini amat disukai oleh Allah dan Rasul-Nya, dan besar ertinya di sisi 
syariat Islam serta mendapat ganjaran pahala yang banyak. Rasulullah s.a.w. 
melarang umatnya menghina atau memandang rendah dan memperkecilkan 
orang lain ketika bertemu, dengan sabdanya: 

'Jangan sekali kati kamu menghinakan sesuatu yang baik dan kalaulah kamu 
bertemu saudaramu hendaklah dengan muka yang manis/ 

(Riwayat Muslim) 

Pengajaran di sebalik hadis di atas ialah Rasulullah s.a.w. menyuruh 
umatnya mengukir senyuman ketika bertemu dengan kawan atau sahabat dan 
juga sesarna saudara dalam, Islam kerana dengan senyuman dapat mengeratkan 
tali persaudaraan. Mulakanlah sesuatu pekerjaan itu dengan senyuman, kerana 
senyuman menceriakan suasana dan mententeramkan. 


SALAM 

Amalan yang merupakan kemuliaan di sisi Allah ialah dengan memberi 
salam apabila bertemu di antara dua orang Islam. Perkara ini merupakan satu 
saranan oleh Allah ke atas hamba-Nya melalui firman-Nya: 

'Apabila diucap dengan satu ucapan maka balas olehmu dengan ucapan yang 
lebih baik daripadanya atau jawab secara yang elok, sesungguhnya Allah ke atas 
setiap sesuatu akan diperhitungkan/ 

(Surah Al-Nism: 86) 

Melalui ayat ini Allah menyarankan agar hambanya mengamalkan 
ucapan yang baik ketika bertemu dengan saudara sesame Islam bagi menjaga 
kesejahteraan yang dianugerahkan oleh-Nya. Dengan demikian umat Islam 
hendaklah memberi salam. Setiap kali bertemu saudaranya iaitu yang terdiri 
daripada orang orang Islam sama ada kenal ataupun sebaliknya. (Rujuk Al-Razi: 
544, 604H, hlm. 169. juzuk 10) 

Dalil yang menegaskan kenyataan di atas melalui hadis yang 
diriwayatkan oleh Abdullah bin Urnar: 

‘Bahawa seorang lelaki telah bertanya kepada Rasulullah s.a.w. yang mana satu 
antara amalan dalam Islam itu lebih baik? Jawab Rasulullah, Kamu memberi 
makan kepada orang yang memerlukannya dan mengucapkan salam ke atas 
sesiapa yang kamu kenal dan yang tidak kenal’ 

(Riwayat Bukhari Dan Muslim) 


CARA MEMBERI DAN MENJAWAB SALAM SERTA 

GANJARANNYA 

Cara salam yang disyariatkan pada awal pertemuan diucap dengan 

salam: 


‘Selamat sejahtera atas kamu dan rahmat Allah serta keberkatannya. ’ 

Dan dijawab oleh saudaranya dengan berkata: 

'Dan ke atas kamu selamat sejahtera dan rahmat Allah serta keberkatannya.' 

Memadai juga dengan kata bererti "kesejahteraan ke atas kamu" dan 
setiap jawapan ini akan mendapat ganjaran pahala, mengikut kadar ucapannya, 
iaitu sepuluh pahala atau kebaikan, jika ditambah " warahmatullah " akan 
digandakan lagi sepuluh pahala dan sekiranya ditambah "wabarakatuh" maka 
akan diberi tiga puluh pahala atau kebaikan kepadanya. Begitulahjuga 
sebaliknya bagi yang menjawab. Ganjaran pahala memberi dan menjawab salam 
ini telah dinyatakan dalam, hadis yang diriwayatkan oleh A'mran bin Hussaini. 

Telah datang seorang lelaki kepada Nabi s.a.w. dan berkata, 
'Assalamualaikum'. Maka Rasulullah menjawab salam kemudian dia duduk. 
Maka Rasulullah berkata sepuluh pahala kemudian datang yang lain memberi 
salam dengan berkata 'Assalamualaikum warahmatullah', lalu Rasulullah jawab 
salam tadi, dan berkata dua puluh pahala. Kemudian datang yang ketiga terus 

berkata 'Assalamualaikum warahmatullahi wabarakatuh' . Rasulullah pun menjawab 
salam tadi dan terus duduk, maka Rasulullah berkata tiga puluh pahala. 

(Riwayat Oleh Abu Daud Tarmizi: Hadis Hasan) 


Sekiranya kita renung di sini, didapati amat besar ganjaran pahala yang 
diberi oleh Allah kepada pemberi dan penerima salam yang telah diajar melalui 
sunnah Rasulullah s.a.w. di samping mengerat siratulrahim sesama Islam. 


SALAM KE ARAH KEUTUHAN UMMAH 

Berdasarkan demikian apakah pengertian dan maksud salam? 

Salam bermakna memberi keamanan. Sewaktu kalimah salam diucap 
terhadap seseorang muslim dengan berkata sesungguhnya kita mengqasat dan 
mendoakan dijiwanya mempunyai ketenangan, ketenteraman, gembira dan 
bahagia sepanjang masa, begitu juga sebaliknya harapan dari yang menjawab 
terhadap pemberi salam. Dengan demikian terlerailah segala perasaan hasad 
dengki, dendam kesumat dan sebagainya, sebaliknya tersemai dan terjalinlah 
perasaan persaudaraan antara satu sama lain. Kemanisan wajah yang tersenyum 
manis dan keramahan yang diadunkan dengan gerak geri beradab, sopan santun 
bersama kehalusan budi akan mengeratkan tali persaudaraan dengan adanya 
kalimah salam yang diucapkan. Maka di kala itu, bayangan persengketaan jauh 
sekali. Itulah amalan muslim ke arah keutuhan umah. (Rujuk Al-Hafiz 
Zakiyuddin Abdul 'Azmi bin 'Abdul Qauni Al-Munzari 1987M bersamaan 
1407H. 426-428) 


HUKUM MEMBERI SALAM 

Salam merupakan asas bagi setiap muslim dan muslimah yang perlu 
diketahui dan dijadikan pegangan serta amalan dalam pergaulan harian. Hukum 
memberikan salarn itu adalah "sunat" dan Nabi Muhammad s.a.w. melakukan 
demikian serta melazimi dan membiasakan diri dengan memberi salam. 
Manakala hukum menjawab salam pula adalah "wajib" iaitu sekiranya tidak 
menjawab hukumnya berdosa. (Rujuk Imam Al-Hafiz Abi Muhd. 'Abdul 
Rahman b. 'Abdul Rahim. 1353H. 469) 

Maka di sini berdasarkan firman Allah yang tersebut di atas iaitu: 

'Dan apabila diucap dengan satu ucapan maka balas olehmu dengan ucapan yang 
lebih baik daripadanya atau jawab secara yang elok. Sesungguhnya Allah ke atas 
setiap sesuatu akan di perhitungkan/ 

(Surah Al-Nisa': 86) 

Melalui ayat ini Allah menyuruh kita mengucapkan sesuatu yang baik 
dan bermakna seperti salam atau seumpamanya yang menandakan 
penghormatan terhadap orang lain seperti tabik, lambaian tangan dan 
sebagainya. Maka dengan itu kita hendaklah membalasnya dengan sebaik 
mungkin kerana Allah Maha Mengetahui tentang segala yang dilakukan oleh 
hamba-Nya sama ada melalui amalan dan niat. Inilah yang dihitungkan ke atas 
hamba-Nya. Dari ayat di atas Rasulullah s.a.w. menjelaskan melalui sepotong 
hadis yang diriwayatkan oleh Abu Hurairah berbunyi begini: 

'Memberi salam oleh yang berkenderaan ke atas yang berjalan, yang berjalan ke 
atas yang duduk, yang sedikit ke atas yang hanyak dan pada satu riwayat yang 
kecil ke atas yang besar". 

(Riwayat Al Bukhari) 

Hadis ini rnemberi pengajaran bahawa salam itu merupakan satu 
penghormatan dari seorang kepada orang lain dalam Islam. Ucapan salam, itu 
tidak semestinya dilakukan dengan perkataan tetapi juga boleh dilakukan 
dengan isyarat seperti membunyikan hon kenderaaan ketika mernandu. Dengan 
perkataan lain ucapan salam ini boleh dilakukan melalui pelbagai cara mengikut 
keadaan waktu dan tempat. (Rujuk Syamsul Al-Haq Al-Azim. Al-Abadi 1979, 
hlm. 100-101) 


PERINGATAN 

Selain itu sebagai peringatan, apabila seorang lelaki memberi salam 
kepada seorang wanita yang mana pemberi salarn itu tidak dikenali, maka 
hendaklah dipastikan terlebih dahulu tujuannya. Mungkin mereka hendak 
menggoda atau sengaja nakal hendak mengusik dan sebagainya. Maka dalam 
keadan begini salam tersebut tidak wajib dijawab pada syarak, kerana ia akan 
membuka peluang untuk lelaki tadi mendekati wanita serta menyempurnakan 
niat jahat yang boleh mendatangkan padah kepada kaum wanita, berdasarkan 
kaedah feqah iaitu menolak keburukan perlu diawasi terlebih dahulu daripada 
mencari sebarang kebaikan. 

BERSALAMAN 

Bersalaman atau berjabat tangan dalam kehidupan seharian lebih 
menjurus kepada adat atau kebiasaan sahaja, namun kita tidak pernah 
mendalami hakikat sebenar melalui syariat Islam. Maka di sini saya ingin 
menjelaskarmya melalui hadis Rasulullah s.a.w., yang dilakukan oleh Rasulullah 
dan sahabat sahabatnya serta jaminan ganjaran yang diberi oleh Allah terhadap 
dua saudara Islam bila bersalaman antara satu sama lain ketikamana mereka 
bersua dan di mana sahaja mereka berjumpa. 


PERANAN BERSALAMAN DALAM KEHIDUPAN MUSLIM 

Peranan bersalaman boleh dikatakan sebagai satu penghormatan atau 
tanda kemesraan antara individu dengan yang lain ketika mereka bertemu. 
Maka eloklah kedua duanya bersalaman atau berjabat tangan kerana perbuatan 
itu akan membuahkan kemesraan dan kasih sayang, perkenalan dan 
persahabatan serta mendapat ganjaran pahala yang besar di sisi Allah ke atas 
hamba-Nya. Berdasarkan dalil yang telah ditegaskan oleh Rasulullah dengan 
sabdanya: 

'Sesungguhnya seorang muslim itu apabila bertemu saudaranya lalu bersalaman 
oleh kedua duanya, maka gugurlah dosa mereka sepertimana berguguran daun 
dari pokok yang kering ditiup angin kencang, melainkan kedua duanya 
diampunkan segala dosa mereka walaupun banyak seperti buih di lautan.' 

(Riwayat Thibrani) 

Begitu juga apabila tiba masanya seseorang sahabat dari perantauan 
disambut oleh keluarga dan saudara mara, sahabat handai, maka tidak mengapa 
sambutan itu dilakukan dengan saling bersalaman dan berpelukan sebagai tanda 
kegembiraan sepertimana hadis Rasulullah s.a.w.: 

'Keadaan sahabat Rasulullah apabila mereka bertemu mereka bersalaman dengan 
berjabat tangan, dan apabila mereka menyambut kepulangan yang jauh mereka 
berpelukan/ 

(Riwayat Abu Daud) 

Oleh yang demikian syariat tetap mengakui bahawa bersalaman atau 
berjabat tangan memainkan peranan penting ke arah pengukuhan ummah 
dengan jalinan silaturahim antara satu sama lain, sepertimana yang diterangkan 
dalam hadis yang lain. 

'Apabila bertemu antara dua orang muslim lalu kedua duanya bersalaman dan 
memuji Allah lalu kedua duanya meminta ampun kepada Allah, Allah 
mengampunkan dosa kedua duanya/ 

(Riwayat Abu Daud) 

Hadis ini memberi fahaman kepada kita bahawa persaudaraan Islam 
memainkan peranan yang amat besar dalam mengukuhkan sesuatu masyarakat 
dan bangsa itu sendiri ke arah menjalinkan perpaduan kaum secara sihat dan 
harmoni serta dalam keredhaan Allah selalu. Hal ini sepertimana dijelaskan 
melalui hadis di atas. Namun demikian perlu diingatkan bahawa bejabat tangan 
itu hanya dibolehkan lelaki dengan lelaki dan perempuan dengan perempuan 
sabaja. 


Di samping itu Islam membolehkan bersalaman antara lelaki Islam 
dengan lelaki bukan Islam. Begitujuga perempuan Islam dibolehkan bersalaman 
dengan perempuan bukan Islam, dengan maksud supaya tidak rasa kecil hati 
atau tersisih serta bertujuan bagi mewujudkan perpaduan ke arah keamanan 
hidup semata-mata. 


HUKUM BERSALAMAN LELAKI PEREMPUAN 

Syariat Islam melarang sama sekali untuk bersalaman antara lelaki dan 
perempuan yang tidak ada pertalian persaudaraan. Ringkasnya yang batal air 
sembahyang dan dibolehkan berkahmin, melainkan dengan berlapik. Apa yang 
dinyatakan di atas berdasarkan mazhab Syafie dan juga telah dinyatakan oleh 
Sheikh 'Athiah Saqar dari Majlis Fatwa Al Azhar dengan katanya berdasarkan 
kaedah mazhab Syafie: 

'Tidak halal bersalaman antara lelaki dan perempuan melainkan dengan 

berlapik. ' 

Ini berdasarkan ayat al Quran yang berbunyi: 

'Ataupun kamu sentuh wanita maka tiada kemudahan air untuk kamu berwuduk 

maka hendaklah kamu tayammum dengan tanah yang suci/ 

(Surah Al-Nisa': 43) 

Berdasarkan ayat ini mengilcut mazhab Imam Syafie adalah batal wuduk 
sekiranya bersentuh lelaki dengan perempuan, maka dengan demikian adalah 
haram bersentuhan dengan sengaja sama ada secara bersalaman atau lainnya. 
Sama ada dengan rasa keinginan atau tidak, bersalaman tidak boleh kecuali 
dengan berlapik atau beralas. 

Manakala jumhur, iaitu (Hanafi, Maliki dan Hambali) berpendapat tidak 
mengapa sekadar bersalaman antara lelaki dan perempuan sekiranya tidak ada 
keinginan nafsu antara mereka. 

Walau bagaimanapun menurut fatwa Sheikh Mohd Mutwalli al-Sha'rawi 
menyatakan bahawa tidak digalakkan bersalaman antara lelaki dengan 
perempuan sekalipun disertakan dengan niat sekadar bersalaman sahaja. Kerana 
ini adalah peraturan dari hukum syarak ditakuti akan wujud bibit-bibit 
keinginan nafsu syahwat melalui antara dua tangan yang bersalaman tadi. 
(Rujuk Muhd. Mutwali Al-Sya'rawi. T.T. 157). 

Menurut mazhab Syafie seandainya bersalaman tanpa lapik adalah 
berdosa kerana sentuhan di antara dua tangan yang bukan mahramnya (bukan 
ibu bapa atau saudaranya) wajiblah beristighfar dan bertaubat memohon 
keampunan dari Allah. (Rujuk Al-Imam Abi Zakaria Yahya bin Syarafi Al- 
Nawawi Al-Demsyacli. 1992. hlm. 185-186). 

Masalah ini jika hendak diperkatakan dianggap sesuatu yang ringan dan 
remeh di kalangan orang Islam. Sebenarnya ia adalah besar dan berat di sisi 
Allah dan di sudut akhlak orang Islam, lebih-lebih lagi di kalangan anak-anak 
muda dan remaja kerana ini membawa saharn kepada gejala gejala yang lebih 
besar. Sebab itulah dari menularnya permasalahan yang lebih besar maka jalan- 
jalan yang mendorong ke arahnya mesti dihalang terlebih dahulu. Soal ini 
ditegaskan berdasarkan hadis Rasulullah s.a.w. yang diriwayatkan oleh Ma'qal 
bin Yasar telah menceritakan bahawa Rasulullah pernah bersabda dengan 
katanya: 

'Sekiranya ditikam di kepala seseorang kamu dengan sebatang besi adalah lehih 

haik baginya dari menyentuh kulit wanita yang tidak halal untuk disentuh/ 

(Riwayat Baihaki) 

Hadis ini menunjukkan bahawa syariat Islam menegah sama sekali 
menyentuh jasad wanita yang sihat dan sempurna serta normal, kecuali apabila 
wanita itu didapati sakit atau memberi pertolongan cemas ataupun dengan 
maksud mengubat, maka ini dibolehkan di sisi syariat sekadar yang sepatutnya 
dengan ertikata memberi pertolongan serta disaksi oleh orang lain iaitu bukan 
herdua duaan dan tidak sekali kali melampaui batasan. (Rujuk Muhd. 'Abdul 
Raof Al-Manawi. 1972. hlrn. 258) 

CARA MEMBERI SALAM ANTARA LELAKI DAN WANITA 

Suka dinyatakan di sim bahawa Rasulullah s.a.w. sentiasa memberi salam 
kepada kaum wanita dengan ucapan 'Assalamualikum' serta memberi isyarat 
sebagai penghormatan dengan mengangkat tangan sahaja dan tidak bersalaman 
dengan berjabat tangan. Soal ini telah diceritakan oleh Asma' binti Yazid melalui 
sepotong hadis: 

‘Sesungguhnya Rasulullah s.a.w. telah melambai di perkarangan masjid pada 
suatu hari didapati sekumpulan kaum wanita sedang duduk di sisi masjid. Maka 
Rasulullah s.a.w. mengangkat tangannya sebagai tanda penghornnatan dengan 
mengucapkan kalimah salam.’ 

(Riwayat Tarmizi) 

Demikianlah perbezaan amalan bersalaman antara lelaki dan perempuan 
namun ganjarannya adalah sama di sisi Allah dengan mendoakan semoga 
selamat sejahtera, asalkan salam yang diberi itu betul dan ikhlas, Allah sahaja 
yang membalas. 

bab 3 

Minta Izin 


Salah satu yang menjadi kelaziman ke atas orang Islam apabila terjalin 
pergaulan sesama mereka ialah hendaklah meminta izin antara satu sama lain 
ketika berada di ambang pintu untuk memasuki ke ruang rumah yang 
dilawatinya. Ini adalah satu kewajipan yang merupakan ciri akhlak yang telah 
ditetapkan oleh Allah dalam al-Quran sepertimana firmanNya: 

'Wahai orang orang yang beriman janganlah kamu masuk ke dalam sesehuah 
rumah yang bukan rumah kamu sehinggalah kamu meminta izin dan memberi 
salam ke atas ahli keluarga rumah tersebut yang demikian itu adalah febih baik 
semoga kamu dapat mengambil peringatan/ 

(Surah Al-Nur: 27) 


CARA MEMINTA IZIN 

Cara meminta izin yang telah ditetapkan dalam al-Quran ialah dengan 
memberi salam sebanyak tiga kali kepada ahli keluarga yang menjadi penghuni 
sesehuah rumah yang hendak diziarahi. Sekiranya diberi keizinan hendaklah 
masuk dengan baik, seandainya tidak diberi keizinan hendaklah pulang dengan 
cara yang baik tanpa ada sebarang keraguan atau rasa sedih. Ahli keluarga atau 
tuan rumah itu mungkin mempunyai sebab-sebab tertentu yang menyebabkan 
dia menolak kedatangan anda pada waktu itu. 

Mengambil langkah untuk pulang ini memang disuruh oleh Allah kepada 
hamba Nya melalui firman Allah: 

'Dan iika dikata kepada kamu pulang, olehmu, maka hendaklah kamu pulang 
kerana ini adalah sebijak bijak tindakan bagimu, dan Allah amat mengetahui 
dengan apa yang kamu lakukan/ 

(Surah Al-Nur: 28) 

ADAB MENUNGGU KEIZINAN 

Ketika menunggu oleh seseorang yang meminta izin hendaklah 
menunggu dengan sabar sementara tuan rumah memberi keizinan dan 
menjemput sebagai tetamunya, janganlah anda berdiri di hadapan pintu yang 
terbuka luas dengan keadaan mata liar memandang mandang atau menjeling- 
jeling ke dalam rumah melalui pintu yang sedang terbuka, atau menilik-nilik di 
celah-celah lubang pintu yang tertutup, kerana ini melambangkan keperibadian 
yang tidak elok dari segi akhlak dan juga anda dianggap kurang sopan. 

Cara yang lebih baik telah ditentukan oleh sunnah iaitu berdiri dengan 
adab sopan serta tunggu dengan penuh kesabaran di hadapan pintu yang 
terbuka atau tertutup dengan memberi salam sebanyak tiga kali serta perhatikan 
apa yang ada di sekitar anda sahaja, jangan sekali kali cuba melakukan apa-apa 
tindakan melainkan tunggu dan lihat sahaja perkembangan dan tindakannya. 
Adab ini telah dinyatakan di dalam hadis melalui satu peristiwa yang dilalui 
sendiri oleh Rasulullah s.a.w. yang diriwayatkan oleh Sahli bin Saad Al-Sa'iedi: 

'Bahawa seorang lelaki telah mengintai Rasulullah s.a.w. melalui satu lubang ke 
dalam sebuah bilik yang mana Rasulullah sedang melilit serban di kepalanya. 
Setelah ia perasan ada yang mengintai latu Rasulullah berkata, " Kalaulah aku 
tahu bahawa kamu sedang mengintai nescaya aku cucuk mata kamu melalui 
lubang itu sesungguhnya di syariatkan keizinan itu disebabkan pandangan 
mata". 

(Riwayat Bukhara Muslim, Tarmizi Dan Nasaie) 

Hadis ini boleh dijadikan sebagai dalil bahawa penantian juga amat perlu 
kepada adab sopan yang melambangkan kesabaran dan keikhlasan diri dalam 
menghadapi sesuatu penantian. Tema dalam hadis di atas menunjukkan bahawa 
sikapnya yang tidak sabar membawa kepada keinginannya hendak tahu, dan ia 
melambangkan tidak ada amanah dalam jiwanya serta tiada bersopan dalam 
penantian dan bersikap mata keranjang membuatkan orang lain tidak senang 
dengan anda. 


PERATURAN MINTA IZIN 

Apabila anda mengunjungi ke rumah sahabat lalu memberi salam sebagai 
tanda atau isyarat meminta keizinan lantas tuan rumah bertanya, "Siapa?", maka 
jangan menjawab, "Saya, saya, saya", bahkan hendaklah menjelaskan, "Saya 
bernama pulan bin pulan". Bererti sebutkan nama secara jelas dan terang 

ataupun sebutan panggilan-panggilan yang biasa dipanggil terhadap diri anda 
yang boleh membantu tuan rumah yang anda ziarahi itu mengenali anda secara 
jelas, seperti mana dalam hadis Rasulullah yang diriwayatkan oleh jabir, 
katanya: 

'Aku (Jabir) datang ke rumah Rasulullah maka aku ketuk pintu rumah Rasulullah 
s.a.w. Maka kata Rasulullah, "Ini siapa?" Aku (Jabir) menjawab, "Saya" . Maka 
kata Rasulullah, "Saya, Saya, Saya", seolah-olahnya Rasulullah tidak suka 
dengan j awapan begitu.' 

(Riwayat Bukhari Dan Muslim) 

Sesungguhnya pengajaran dalam hadis di atas ialah dalam melaksana 
kehidupan ini tidak boleh lari dari keizinan, sama ada dengan kaum keluarga 
atau orang lain, kerana Islam menyuruh umatnya meminta izin sekalipun orang 
itu paling hampir dengannya dan tinggal bersama. Dengan keizinan akan 
terhapus segala kesangsian atau keraguan orang lain terhadapnya, sama ada ibu 
bapanya atau adik beradiknya lebih lebih lagi sahabat handai, kecuali keadaan 
memaksa atau kecemasan seperti pertolongan kebakaran dan waktu kesakitan 
dan sebagainya. 

Dalam hal akhlak, Islam amat mementingkan saat keizinan ini dengan 
tujuan bagi menjaga tatasusila hidup yang penuh keharmonian iman dan jiwa 
yang taqwa lagi sihat, supaya tidak tersentuh dengan situasi yang tidak 
menyihatkan serta boleh mengeruhkan keadaan. (Rujuk Imarn Abi Muhd. Abdul 
Rahman Al-Mubarakfuri. 1353H. hlrn. 464). Oleh itu, jelaslah seandainya anda 
masuk ke mana-mana tempat yang sewajarnya perlu meminta keizinan terlebih 
dahulu, tetapi jika dilakukan sebaliknya, maka perbuatan itu adalah suatu 
perbuatan yang amat jahil dan dikesali lebih-lebih lagi jika ia berlaku di 
kalangan umat Islam, kerana ini bukan akhlak Islam yang diajar oleh nabi kita 
Muhammad s.a.w. Jangan sekali-kali anda memasuki ke rumah orang lain tanpa 
izin terlebih dahulu, patuhilah dengan penuh rasa keimanan, taqwa dan 
bertanggungjawab sebagai seorang muslim. 

bab 4 

Kasih Mengasihi 


Suatu yang sangat dituntut terhadap seseorang muslim ialah pergaulan 
sesama saudaranya wajib dilakukan dengan baik serta menggembirakan 
saudaranya. Dengan kata lain tidak membebankan saudaranya dengan sesuatu 
yang boleh melukakan hati atau menyusahkannya, serta rasa terganggu dan 
serba salah yang membawa ke arah mendukacitakan. Tanggungjawab ini amat 
dituntut di dalam Islam sepertimana diterangkan oleh Rasulullah s. a. w.: 

'Seseorang itu tidak beriman sehinggalah dia mengasihi terhadap saudaranya 
sepertimana dia kasih terhadap dirinya sendiri' 

(Riwayat Bukhari dan Muslim) 

Hadis ini menjelaskan bahawa seseorang itu tidak dibenarkan sama sekali 
untuk menyakiti hati saudaranya, ataupun kawannya menyebabkan saudaranya 
kecewa menderita putus asa kerananya lebih-lebih lagi menyakiti tubuh badan 
seperti memukul, mencedera dan sebagainya, ataupun sesuatu yang 
menyebabkan dia teraniaya, seperti penipuan yang membawa ke arah kegagalan 
dalam kehidupan serta kesusahan sepanjang hayat. Semua ini ternyata dalam al- 
Quran dan al-Surmah dengan larangan yang amat keras dan tidak dibenar 
walau apa cara sekalipun. 


KEWAJ1PAN MENCERIAKAN PERGAULAN 

Berdasarkan hadis yang lain Rasulullah s.a.w. bersabda: 

‘Sesungguhnya amalan yang sangat dicintai Allah selepas melakukan ibadat 

fardhu oleh hambanya ialah mengembirakan hati saudaranya sesama Islam ’ 

(Riwayat Baihaqi) 

Hadis ini menunjukkan betapa besarnya tanggungjawab seseorang hamba 
bagi menceriakan jiwa saudaranya. Lebih lebih lagi soal menghasilkan sesuatu 
keperluan atau mencapai kepentingan sesama muslim dalam masa seseorang itu 
mengejar sesuatu kerjaya dalam hidupnya. Adalah tidak wajar orang lain 

menghalangnya bahkan dianjur supaya memberi bantuan ke arah usaha tersebut 
agar segera diperolehinya. Sesungguhnya Rasulullah s.a.w. amat menggalakkan 
umatnya ke arah memberi pertolongan terhadap saudaranya untuk mencapai 
sesuatu hajat sepertimana dinyatakan di dalam hadisnya yang berbunyi: 

‘Orang Islam adalah saudara bagi orang Islam yang lain, yang mana tidak boleh 
menzalimi antara satu sama lain, dan jangan mengabaikan pertolongan 
kepadanya dan sesiapa yang menunaikan hajat saudaranya, Allah sentiasa 
menunaikan hajatnya, dan sesiapa yang melepaskan saudaranya daripada bala 
atau sebarang kesusahan, Allah akan melepaskan kesusahannya pada hari 
cjiamat dan sesiapa yang menutup keaiban saudaranya, Allah akan menutup 
keaibannya pada hari kiamat. ’ 

(Riwayat Bukhari Dan Muslim, Abu Daud) 

Melalui suruhan Rasulullah terhadap umatnya sepertimana yang 
difahamkan dalam hadis ini jelas menunjukkan bahawa menjadi suatu 
kewajipan ke atas orang muslim untuk berusaha bagi mengelokkan pergaulan 
sesama manusia dengan memberi pertolongan, bantu-membantu antara satu 
sama lain. Apabila terdapat sesuatu permusuhan atau pertengkaran bersegeralah 
untuk mendamaikan mereka, seperti firman Allah: 

‘Tiada kebaikan dalam segala urusan yang mereka tempuhi melainkan menyeru 
ke arah kebenaran atau melakukan segala kebajikan ataupun mendamaikan di 
antara manusia yang bergaduh dan sesiapa yang melaksanakan demikian adalah 
untuk menuntut keredhaan Allah, semoga Allah berikannya pahala yang berlipat 
ganda ’ 

(Surah An-Nisa’ : 114) 

Ayat ini bermaksud melarang kejayaan satu golongan yang seringkali 
merahsiakan dari golongan yang lain, sedangkan golongan yang menjadi 
mangsa itu juga berhak menerima kejayaan yang sama, maka cara ini seolah- 
olah menunjukkan sifat tamak dan belot yang seringkali terjadi di kalangan 
umat manusia, lebih-lebih lagi zaman sekarang. Keadaan begini walaupun 
berjaya tetapi di sisi Allah adalah gagal disebabkan tamak dan belot tadi, bahkan 
menimbulkan perpecahan yang merugikan perpaduan ummah itu sendiri. 
(Rujuk Imam Fakhruddin Al-Razi, 1990. hlm. 33-34, juzuk 11) 


MUAFAKAT MEMBAWA BERKAT 

Kejayaan yang sebenar adalah sama sama bermuafakat ke arah kebaikan. 
Ini merupakan satu sedekah yang membawa perdamaian di kalangan manusia 
serta menghapuskan rasa irihati, prasangka, keraguan, dendam dan sebagainya. 
Penjelasan ini dihuraikan melalui hadis Rasulullah s.a.w.:. 

'Setiap ucapan salam dari seseorang ke atasnya adalah sedekah, setiap hari setelah 
naik matahari kamu bertugas mengadili di antara dua hamba Allah yang 
bertelagah adalah sedekah, memberi pertolongan untuk mengangkat barang 
keperluan ke atas kenderaan adalah sedekah dan bercakap dengan cakapan 
cakapan yang baik adalah sedekah dan setiap langkahmu untuk ke tempat 
sembahyang adalah sedekah, begitu juga kamu membuang duri atau apa-apa yang 
boleh menyakitkan orang di jalanan adalah sedekah/ 

(Riwayat Bukhari dan Muslim) 

Hadis ini menunjukkan peranan tanggungjawab dan rasa kasihan belas 
serta timbang rasa terhadap orang lain itulah yang membawa kepada sikap 
keimanan itu sendiri dan ia perlu ditanam di dalam jiwa setiap muslim. Inilah 
yang dituntut di dalam pergaulan hidup bagi setiap lapisan masyarakat yang 
mengakui dirinya sebagai seorang muslim sepertimana sabda Rasulullahh s. a. w.: 

‘Tidak beriman seorang kamu sehinggalah kamu kasib terhadap saudara kamu 
sepertimana kamu kasih kepada dirimu sendiri. ’ 

(Riwayat Bukhari Muslim) 


BERSAMA MENUJU KEREDHAAN ALLAH 

Ternyata dalam kehidupan ini boleh dikatakan setiap masa dipenuhi 
dengan amalan kebajikan yang baik dan diberi ganjaran pahala oleh Allah 
kepada hamba-Nya yang melakukan kebaikan. Ganjaran ini amat mudah dan 
senang didapati asalkan apa yang dilaksanakan itu ikhlas kerana Allah s.w.t. 
Malangnya kebanyakan individu tidak nampak ganjaran dan wawasan terhadap 
kebaikan, sebaliknya merasakan dirinya hina atau diperbodohkan andai 
melakukan demikian. Keadaan ini adalah suatu kesilapan besar dalam 
perhitungan hidup yang sesingkat ini. Dalam menuju keredhaan Allah s.w.t. apa 
yang lebih malang lagi ialah manusia amat mudah terjerumus ke arah 
keburukan yang membawa dirinya menjadi keji, yang mana dia sendiri 
mengusahakan ke arah itu, seperti sifat sombong tidak mahu dikalahkan dan 
sentiasa menjadi pemenang dalam semua urusan serta menakutkan-nakutkan 
orang lain. Seringkali si lemah dan si miskin menjadi mangsa. Islam menetapkan 
kedudukan orang orang yang suka membuat ugutan dengan menakut-nakutkan 
saudaranya dan membuatkan saudaranya merasa sedih, takut, kecewa dukacita 
dalam hatinya sebagai zalim. Hukuman ini telah ditegaskan oleh Rasulullah 
dalarn hadis yang berbunyi: 

'Sesungguhnya seorang lelaki telah mengambil kasut lelaki lain lalu 
disembunyikannya dengan tujuan hendak bergurau, maka diberi tahu kepada 
Rasulullah s.a.w., maka jawab Rasulullah jangan kamu menakut-nakutkan 

saudara kamu sesama Islam, maka sesunggunya menakut-nakutkan saudara 
kamu itu merupakan kezaliman yang amat besar dosanya/ 

(Riwayat Thibrani) 

Jelas sekali hadis ini menyatakan kedudukan dan hukuman bagi orang 
yang suka menakut nakutkan orang lain dengan perbuatan ataupun perkataan 
yang merupakan ugutan itu suatu kezaliman. Di dalam hadis yang lain pula 
Rasulullah menegaskan perilaku orang yang suka memandang orang lain 
dengan wajah yang menggerunkan, melalui sabda Nabi s.a.w.: 

‘Barangsiapa yang melihat kepada mana-mana orang Islam dengan satu 
pandangan yang menakut nakutkannya melalui kegeraman walahnya tanpa ada 
sebarang sebab untuk melakukan demikian maka Allah akan menakutkannya di 
hari kiamat ( seperti apa yang dilakukan terhadap saudaranya di dunia)’. 

(Riwayat Thibrani) 

Berdasarkan hadis di atas sekiranya ada sebab sebab tertentu dan berhak 
dilakukan demikian seperti ibu bapa mengajar anak, guru mengajar murid 
dengan memberi arahan arahan tertentu secara tegas maka ini dibolehkan 
dengan maksud mendidik. Namun demikian Rasulullah melarang keras bagi 
orang yang mengacu-acukan senjata tajam kepada orang lain sama ada secara 
melawak ataupun bertujuan menakut-nakutkan. Andai kata melakukan 
demikian malaikat akan melaknatnya hingga ke akhir usianya di dunia ini, 
sepertimana dalil yang dijelas oleh Rasullah s.a.w.: 

'Sesiapa yang mengisyaratkan atau mengacukan- acukan sebarang senjata tajam 
yang diperbuat daripada besi, maka sesungguhnya malaikat akan melaknatnya 
hingga ke akhir hayat sekalipun dia mengisyaratkan kepada saudara seibu atau 
saudara sebapanya sendiri' 

(Riwayat Muslim) 

Hal ini dipandang berat oleh syariat kerana senjata itu dijadikan sebagai 
alat untuk mencari rezeki, bukan untuk menakut-nakutkan orang lain ataupun 
mengancam sesama sendiri yang mungkin mencetuskan suasana tidak aman, 
darurat yang mungkin membawa ke arah hidup yang tidak ada kesejahteraan 
dalam masyarakat. (Rujuk Zainul 'Abidin Ibnu Rajah Al-Hamnbali Al-Baghdudi. 
T.Tarikh. hlrn. 145) 

Dengan demikian dalam merealisasi hidup ini Allah s.w.t. telah 
menentukan cara hidup kepada hambanya dengari baik seperti bersaudara 
sesama Islam, bukan secara sebaliknya, dengan harapan setiap muslim itu akan 
kembali kepada Allah dengan penuh keredhaan-Nya sebagai ganjaran ketaatan 
hamba terhadap segala suruhan Allah sebagai khalifah di muka bumi yang 
mana semua amalan akan dihitung semula. 

bab 5 

Menepati Janji 


Perkara yang sangat dituntut terhadap orang Islam ialah menunaikan 
janji setelah berjanji sama ada sesama muslim ataupun sebaliknya. Menunai 
setiap apa yang dijanjikan sangat dituntut dalam Islam sama ada perkara yang 
dijanjikan itu kecil ataupun besar selagi perkara itu tidak membawa kepada 
maksiat atau pergaduhan. 

Firman Allah dalam al Quran: 

'Dan tunai olehmu akan janji sesungguhnya janji itu sesuatu tanggungjawab' 

(Surah Al-Esw: 34) 

Dalam ayat di atas Allah s.w.t. menyuruh semua hamba-Nya supaya 
menepati janji apabila dia berjanji dan hendaklah berpegang dengan janji apabila 
seseorang itu telah berjanji pada waktu dan tarikh yang dijanjikan. Maka 
hendaklah dia tunaikan pada waktu dan tarikh yang telah dipersetujui itu, 
walau apapun halangan mestilah menepatinya. Peningkatan prestasi serta 
lambang keperibadian muslim yang baik dan disenangi adalah terletak pada 
ketegasan dalam menepati janji. Andainya terdapat sesuatu yang tidak boleh 
dielakkan, hendaklah dibatalkan ataupun diubah tarikh dan waktunya secara 
terbaik seperti isytihar kalau bedanji dengan pihak umum atau secara telefon 
sekiranya dengan individu, supaya pihak lain tidak ternanti nanti. 


KEDUDUKAN JANJI 

Menunaikan janji adalah diwajibkan ke atas setiap muslim yang membuat 
janji tidak terkecuali melainkan apabila terdapat keuzuran, maka ia boleh 
ditangguhkan ataupun sebagainya sepertimana telah dijelas di atas tadi. 
Persoalan menepati janji amat dituntut dalam Islam kerna menepati janji ini 
merupakan penyempurnaan keperibadian seorang muslim dalam agama Islam, 
sepertimana sabda Rasulullah s.a.w. 

'Tanda orang munafik itu ada tiga perkara apabila bercakap dia berbohong, 
apabila berjanji dia mungkiri janji dan apabila dia diamanahkan dia 
mengkhianati' . 

(Riwayat Bukhari dan Muslim) 

Dalam berjanji amat penting untuk mengingati dan ditunaikan kerana 
nilai diri seseorang muslim sebahagian daripadanya terletak pada kedudukan 
dan tanggungjawab menepati janji. Seandainya berjanji dan seringkali tidak 
ditepati maka kepercayaan orang lain terhadap seseorang itu semakin menurun 
dan berkurangan. Sebab itulah jangan mudah menerima janji serta berhati-hati 
terlebih dahulu, sekiranya diterima adakah boleh ditepati atau sebaliknya. 
Rasulullah s.a.w. amat berpegang dengan janji. Setiap janji Rasulullah tidak 
pernah mencuaikannya bahkan dia tunggu sehingga pihak yang dijanjikan itu 
datang menemuinya. Kisah ini sepertimana didwayatkan dalam satu hadis 
daripada Abdullah bin Abi alHamsa' ra. berkata: 

'Aku telah membuat satu perjanjian dengan Rasulullah sebelum dia dibangkitkan 
menjadi Rasul, dengan menjual suatu barang, setelah terdapat baki yang tidak 
dapat diselesaikan ketika itu dan aku berjanji untuk datang menyelesaikannya di 
suatu tempat, maka aku terlupa perjanjian yang dibuat bersamanya. Kemudian 
aku teringat selepas tiga hari maka aku datang. Tiba-tiba aku dapati Rasulullah 
berada di tempat itu, lalu beliau berkata, " Wahai pemuda! Sesungguhnya kamu 
telah menyusahkan ke atas aku, aku berada di sini semenjak tiga hari menunggu 
kamu " . 

(Riwayat Abu Daud) 

Dari hadis di atas timbul persoalan mengapa Rasulullah amat berpegang 
pada janji sehinggakan beliau sanggup tunggu sampai tiga hari berturut-turut? 
Untuk menjawabnya perlu dijelaskan kedudukan janji pada syariat. Ia 
merupakan suatu tanggungjawab sebagai satu amanah yang mesti ditunaikan 
antara dua orang yang berjanji, setelah dipersetujui antara dua belah pihak, 
maka apabila mengingkari perjanjian yang telah dipersetujui bererti 
mengabaikan amanah. Oleh itu kedudukan orang yang demikian adalah 
munafik sepertimana dijelaskan oleh Rasulullah dalam hadis tersebut di atas 
yang diriwayatkan oleh Bukhari dan Muslim. 

Sebab itulah umat Islam disuruh menunaikan janji apabila mereka 
berjanji. Sekiranya diragui tidak dapat menunainya jangan sekali-kali membuat 
janji, kerana ia adalah berat dan membawa kepada salah satu tanda daripada 
tanda-tanda munafik. (Rujuklbnu Haiar Al-Asqalani. 1978. hlm. 218, juzuk 22) 
Seorang penyair telah mengambarkan sikap mungkir janji dengan tujuan untuk 
menghindarkan daripada sikap tidak menepati janji bila seseorang itu berjanji 
dengan katanya: 

'Jangan kamu merungut apabila suatu masalah tidak dapat diatasi. 

Sesungguhnya penyempurnaan terhadap satu janji dalam suatu perkara dengan 

perkataan "Ya". 

Sebaik baik perkataan "Ya" selepas "Tidak", dan seburuk buruk perkataan 
"Tidak" selepas pengakuan "Ya". Sesungphnya "tidak" selepas "ya", suatu yang 
tidak diingini, maka dengan perkataan "tidak", mulalah meringan meringankan 
tanggungj awab, dan mulalah hidupmu dipandang ringan yang membawa 
penyesalan selama lamanya. 

Dan apabila kamu berkata "Ya", maka sabarlah terhadap kesanggupan itu, 
dengan tujuan menjayakan perianjian bagi mengelak bersalahan janji untuk 
menjauhi dari kamu dikeji. 

bab 6 

T olong- Menolong 


Kehidupan manusia di seluruh pelosok alam ini tidak dapat lari dari 
suasana dan keadaan yang berbeza-beza, iaitu ada yang kaya, miskin, kuat dan 
lemah tubuh badan, ada yang sihat dan ada yang sakit, ada pula yang tua dan 
ada pula yang masih muda, ada yang alim dan ada yang jahil. Golongan- 
golongan ini sentiasa berhajat dan saling memerlukan antara satu sama lain. 

Sebab itulah agama Islam amat menggalakkan setiap orang Islam sama 
ada lelaki ataupun perempuan supaya memberi pertolongan kerana perbuatan 
itu merupakan suatu kemuliaan yang amat penting dalam kehidupan harian, 
dan juga setiap pekedaan. jadikanlah pertolongan itu sebagai satu sifat kebiasaan 
dalam pergaulan. Oleh itu berilah pertolongan-pertolongan yang diharuskan 
pada syarak. Sesungguhnya Islam amat menggalakkan umatnya supaya 
memperbanyakkan pertolongan terhadap amalan-amalan kebaikan yang 
memberi manfaat kedua-dua belah pihak semasa hidup di dunia dan juga di 
akhirat nanti, seperti firman Allah s. w. t.: 

'Tolong-menolonglah kamu dalam perkara kebaikan dan ketapwaan, dan jangan 
sekali kaii kamu memberi pertolongan di atas perkara kejahatan dosa yang 
membawa kepada perseteruan, dan takut olehmu akan Allah. Sesungguhnya 
Allah akan mengenakan seksaan yang amat dasyat.' 

(Surah Al-Maidah: 2) 

Apa yang menggembirakan kita hari ini ialah kebanyakan orang suka 
bantu-membantu antara satu sama lain. Sebagai contoh kebanyakan kita yang 
mempunyai kenderaan pacuan empat roda sering memberi pertolongan kepada 
mereka yang berjalan kaki membawa bersama barang-barang keperluan yang 
berat dijinjing saban hari. Bantuan yang dihulurkan ini dapat meringan dan 
menjaga kesihatan si miskin untuk menyambung kehidupan di hari muka dan 
menjamin tanggungiawabnya terhadap anak anak yang masih kecil. Gambaran 
ini alangkah bahagia andainya keseluruhan tanggungjawab sebagai amanah 
menjadi kenyataan tanpa kekeliruan dalam masyarakat. 

Hal ini amat perlu diambil perhatian bagi menjaga kepentingan asas, iaitu 
keringanan yang membawa kepada kesihatan dalam pergaulan. Begitu juga ahli- 
ahli ilmuan yang sentiasa memberi ilmu pengetahuan di masjid ataupun melalui 
ceramah dan seminar, agar menjadi panduan dalam kehidupan yang lebih 
bermakna dan bernilai serta diredhai Allah. Manakala orang yang mempunyai 
kelebihan rezeki akan memberi pertolongan kepada anak-anak yatim dan orang 
miskin dengan memberi sedekah, derma, hadiah seperti wang ringgit ataupun 
makanan dan pakaian yang disumbangkan dari penghasilan harta mereka yang 
melimpah ruah setiap masa. (Rujuk Al-Qurthubi, T.Tarikh. hlm. 2034-2035) 

Begitulah hendaknya dalam kerukunan hidup di dunia, sentiasa memberi 
pertolongan kepada yang memerlukan semoga Allah memberi pertolongan 
kepada orang yang bersifat pemurah agar dia mendapat kelapangan di dunia 
dan akhirat. Pertolongan beginilah yang dituntut oleh syariat Islam supaya 
hidup ummah sentiasa terjamin dan kukuh melalui tolong-menolong serta 
mengeratkan persaudaraan dan merapatkan silatulrahim yang disertai ganjaran 
pahala dari Allah yang tidak terhingga. 

Keadaan tolong menolong dan kerjasama begini sentiasa dituntut supaya 
kebaikan itu sedia terpancar dari keperibadian seorang muslim berdasarkan kata 
kata imam Malik: 

‘Apabila seseorang insan itu tidak memperlihatkan kebaikan pada dirinya maka 

orang ramai tidak mengakui kebaikan padanya.’ 


HIKMAH TOLONG MENOLONG 

Tolong-menolong dapat memberi keringanan antara satu sama lain. Di 
samping itu tolong menolong juga dapat mengeratkan kasih sayang yang 
dipupuk di sebalik pekerjaan yang sama sama dilakukan, serta mewujudkan 
sikap saling hormat menghormati di antara individu dalam masyarakat. Maka 
dengan demikian suatu ummah itu dengan sendirinya akan kukuh dan 
dipandang mulia oleh bangsa lain. Berdasarkan apa yang dimaksudkan oleh 
Imam Malik tadi, seseorang itu tidak boleh mengabaikan pertolongan terhadap 
orang lain melainkan dia hendaklah memulakan terlebih dahulu akan segala 
kebaikan sebelum orang lain melakukan kebaikan kepadanya. Rasulullah s.a.w. 
amat gembira sekiranya umat Islam dapat memberi pertolongan dan menjamin 
kesempitan ekonomi orang lain dalam mengharungi kehidupan yang serba 
gawat, sepertimana satu kisah yang terjadi pada Rasulullah sendiri yang 
menceritakan keadaan kegawatan terhadap satu kaum. 

Suatu kisah yang diriwayatkan oleh 'Umar bin Jabir, pada suatu hari, di 
waktu tengah hari beliau ('Umar bin Jabir) sedang berehat-rehat bersama-sama 
Rasulullah, tiba-tiba datang satu kaum yang sangat miskin dalam kehidupan 
seharian pekerjaan mereka sebagai pemburu, keadaan ekonomi sangat lemah. 
Rasulullah amat simpati dan berubah wajah menampakkan kesedihan. Oleh 
kerana kaum ini sangat mundur dan berhajat kepada pertolongan pada waktu 
itu, maka Rasulullah s.a.w. masuk ke dalam rumah kediamannya, kemudian 
beliau keluar dan menyuruh Bilal melaungkan azan dengan tujuan memanggil 
orang ramai supaya berhimpun. Kemudian Rasulullah sembahyang sunat dua 
rakaat dan baginda terus berpidato dengan tujuan meminta orang ramai agar 
memberi pertolongan dan bantuan kepada kaum yang datang supaya dapat 
melapangkan keadaan ekonomi kaum tersebut. Tidak lama kemudian datanglah 
seorang lelaki bersedekah dengan memberi wang ringgit, pakaian danjuga 
bahan-bahan makanan, selepas itu diikuti beberapa orang lelaki yang terdiri dari 
pada golongan Ansar dengan memberi bantuan seperti makanan, pakaian yang 
secukupnya kepada kabilah tersebut, sehinggalah Rasulullah s.a.w. berkata, 
"Bersedekahlah kamu walaupun sebiji buah tamar", kata kata Rasulullah itu 
memperlihatkan wajahnya kembali bersinar putih bersih tanda kegembiraan di 
atas sambutan oleh orang ramai itu, kemudian Rasulullah bersabda: 

‘Sesiapa yang menyumbang ke arah pembangunan Islam akan satu sumbangan 
yang baik, maka baginya pahala di atas apa yang disumbangkan dan pahala 
sesiapa yang beramal dengan sumbangan tersebut dengan tidak mengurang 
sedikit pun pahala mereka, dan sesiapa yang menyumbang dalam Islam ke arah 
keburukan adalah baginya dosa dan dosa orang yang beramal dengannya selepas 
dari mereka, tanpa mengurang sedikit pun dosa mereka yang sedia ada. ’ 

(Riwayat Muslim) 

Pengajaran daripada hadis di atas dapat difahami bagaimana Rasulullah 
membuka jalan sebagai laluan kepada orang Islam untuk menolong saudaranya 
yang kesusahan dalam, kegawatan ekonomi, menghadapi situasi mengharungi 
arus kehidupan, serta membasmi kemiskinan dan kefakiran dengan apa sahaja 
yang mampu diberi sebagai tanda simpati serta menghulur bantuan sama ada 
makanan, pakaian ataupun wang ringgit. 


BALASAN TOLONG MENOLONG 

Tolong-menolong merupakan satu ibadat dalam kehidupan muslim yang 
sangat digalakkan oleh syariat Islam ke arah memberi pertolongan secara ikhlas 
dan Allah memberi ganjaran yang sama di akhirat seperti mana tersebut dalarn 
hadis Rasulullah s.a.w.: 

'Orang Islam adalah bersaudara sesama Islam tidak boleh menzaliminya dan 
membeban sesuatu yang memberatinya dan siapa yang menunai sesuatu hajat 
saudaranya, maka Allah akan menunaikan hajatnya, dan sesiapa yang 
melepaskan sesuatu bala orang Islam, Allah akan melepaskan segala bala 
kesusahannya di akhirat, dan sesiapa yang menutup keaiban mana-mana orang 
Islam Allah akan menutup keaibannya di hari kiamat/ 

(Riwayat Bukhari) 

Berdasarkan hadis di atas difahamkan betapa besar ganjaran orang-orang 
yang suka memberi pertolongan kepada orang lain, sekiranya pertolongan itu 
adalah ikhlas kerana Allah. Di samping itu juga sedap pertolongan yang diberi 
perlu ada sifat ihsan, baik hati dan lemah lembut berserta dengan perasaan 
kasihan belas, kerana ini akan membawa kepada sikap bertanggung jawab, tidak 
angkuh dan ini merupakan kriteria orang orang yang berakhlak mulia, 
sepertimana yang digambarkan melalui sifat dan akhlak Rasulullah s. a. w. 

'Sesungguhnya akhlak Rasulullah itu ialah sepertimana yang terdapat dalam al- 
Quran/ 

(Riwayat Bukhari Muslim) 

Dan seperti mana akhlak yang tersebut dalam hadis im merupakan satu 
akhlak yang tinggi di sisi Allah dan dijanji ganjarannya di hari kiamat serta lepas 
segala balajuga apa-apa rintangan di hari pembalasan. Untuk mendapat semua 
yang tersebut tadi kita mesti melaksanakannya dengan penuh kesabaran, 
andainya ada tersilap atau tersalah dari segi cakap atau tutur kata yang tidak 
sengaja mestilah dimaafkan kerana sifat kemaafan ini semulia mulia sifat dalam 
Islam, orang yang bersifat pernaaf juga amat mudah dimustajabkan segala 
doanya oleh Allah, kerana dengan sifat pemaaf ini ia tidak pernah menzalimi 
atau menginaya orang lain. 

bab 7 

Menahan Marah 


Dalam pergaulan seharian, kita sebagai manusia biasa tidak dapat lari 
dari keterlanjuran dalam percakapan, perbuatan atau tingkah laku yang boleh 
membangkitkan perasaan marah terhadap orang lain. Oleh yang demikian 
sebagai Muslim asas pergaulan mesti wujud dengan berlandaskan kesabaran. 
Ketika ini menahan diri dari marah dan memberi kemaafan pada orang mesti 
diamalkan sepertimana firman Allah: 

'Dan orang-orang yang sabar menahan diri dari marah serta orang yang memberi 
kemaafan terhadap orang lain. Sesungguhnya Allah mengasihi orang-orang yang 
suka membuat kebaikan.' 

(Surah Ali Imran: 134) 

Menahan kemarahan atau sabar adalah sesuatu yang penting dalam 
hidup, kerana marah sangat bahaya dalam kehidupan seseorang. Sebab itulah 
Allah menjanjikan ganjaran yang sangat besar kepada sesiapa yang dapat 
menahan dari kemarahan. Sabda Rasulullah s.a.w.: 

'Sesiapa yang dapat menahan dari kemarahan dan dia boleh menghilangkannya, 
di hari kiamat kelak Allah memberi keutamaan dari makhluk-makhluk lain untuk 
dia memilih mana-mana pintu syurga yang dia mahu.' 

(Riwayat At-Tarmizi) 

Jelas dari hadis di atas bahawa orang yang dapat menahan dirinya dari 
mengikut nafsu marah dengan melenyapkan segala rasa dendam dari setiap 
peristiwa yang berlaku akan mendapat balasan di akhirat kelak, iaitu Allah 
anugerahkarmya dengan satu kelebihan untuk memilih syurga serta diberi 
keutamaan sama seperti orang-orang yang mati syahid. (Rujuk Al-Mubarakfuri. 
1965, hlm. 166) 

PUNCA MARAH DAN TINDAKANNYA 

Al-Raghib menghuraikan perkataan Al-Ghaiz sebagai bersangatan marah, 
iaitu ledakan panas secara pantas yang terdapat dalam diri manusia. Ini adalah 
hasil dari tindakan marah dalam hati seseorang bilamana mendengar sesuatu 
yang menyentuh hal peribadi atau keluarganya. (Rujuk 'Ali Al-Mugni al- 
Fayumi. T. Tarikh, hlm. 459-460) 

Bagi pendapat Imam Muhd. 'Abduh pula menjelaskan Al-Ghaiz iaitu 
perasaan marah merupakan penyakit yang terkena pada jiwa manusia apabila 
didapati kurang mendapat perhatian atau habuan dari hak yang sepatutnya 
didapati, seperti harta benda, pangkat dan kemuliaan. Penyakit marah ini lambat 
untuk sembuh serta akan melarat kepada penyakit dendam yang amat sangat 
dan ia seringkali membawa keinginan untuk membalas. (Rujuk Muhd. Rasyid 
Redha. Cetakan Ke 2. T.Tarikh. hlm.134). Mengikut Zarnahsyari, pengertian Al- 
Kazim atau Al-Kazmu ialah simpan dalam hati, tidak dapat dilihat dengan mata 
kasar terhadap tingkahlaku atau perangainya serta tidak nampak kesan pada 
seseorang. Lama-kelamaan ia akan hilang. (Rujuk Al-Zarnahsyari. 1987. hlm. 45) 

Berdasarkan firman Allah dan hadis Rasulullah, ialah bertindak menahan 
diri dari marah atau dengan kata lain bertindak jangan mengikut perasaan 
marah serta awasi dengan penuh kesabaran. Oleh itu sepatutnya bagi setiap jiwa 
yang sabar mesti menjauhkan diri dari marah. Janganlah melaksanakan sesuatu 
perbuatan berdasarkan marah kerana ia akan menyakiti orang lain dengan 
perbuatan dan cakapan. Sebab itulah Rasulullah menjawab kepada pertanyaan 
sahabat dengan persoalan yang berbunyi: 

" Wahai Rasulullah! Tunjukkan aku satu amalan yang boleh memasukkan aku ke 
dalam syurga?" Jawab Rasulullah, " Jangan kamu marah, balasan bagimu adalah 
syurga" . 

(Riwayat Al-Thibrani Melalui Sanad Sahih) 


MENGELAK DARI KEMARAHAN 

Tabiat manusia suka berdepan dengan keburukan orang lain. Kadangkala 
tabiat itu membawa kepada dengki dan dendam. Segala cetusan ini adalah 
hasutan syaitan kerana pada waktu itu manusia sudah hilang pertimbangan 
lantas mereka mula bertindak di luar pemikiran yang wajar. Untuk mengelak 
persoalan tersebut setiap insan perlu mengawasi diri mereka supayaj angan 
mengikut perasaan, atau jangan menyahut seruan dan panggilan orang yang 
sedang marah. Seandainya kita bedaya mengawasi dan menahan keadaan 

demikian, maka itulah sifat orang yang bertakwa dan befirnan kepada Allah. 
(Rujuk 'Abdul Hakim Assaid' Adam, 1984. hlm. 34) Firman Allah: 

‘Dan orang orang yang menahan dari kemarahan serta memberi kemaafan pada 
orang lain sesungguhnya Allah amat kasih terhadap orang yang berbuat baik’ 

(Surah Al-Imran: 134) 

Berdasarkan pengajaran dari ayat tadi Allah menyeru hamba— Nya melakukan 
kebaikan sesama manusia apabila mereka menjalin persahabatan dalam 
pergaulan seharian. 

Di sini kita dapati antara akhlak yang diajar oleh Allah kepada rasul-Nya 
Muhammad s.a.w. ialah adab pergaulan, seperti lemah lembut, berhati mulia, 
sabar dalam menghadapi situasi yang tidak diingini, pemaaf, berdamai dan 
menahan marah. Sebagai dalilnya Allah berfirman: 

‘Ambil olehmu wahai Muhammad jalan kemaafan dan suruh umatmu melakukan 
kebaikan dan berpaling olehmu dari orang-orang yang jahil. ’ 

(Surah Al-A’raf: 199) 

Ayat ini menegaskan bahawa kemaafan adalah lambang kemuliaan 
akhlak ketika hendak bekerjasama dengan orang lain. Andai terdapat sikap atau 
tingkah laku yang kurang menyenangkan, atau mempamerkan keperibadian 
yang kurang sopan dan akhlak yang rendah, kita hendaklah menjauhkan diri 
dan jangan melayani mereka. (Rujuk Al-Razi. 1990. hlm. 78. Juzuk 15). Sebab itu 
ketika turun ayat ini Rasulullah bertanya kepada Jibrail: 

" Wahai Jibrail! Apa maksud ini?" Kata jibrail, "Wahai Muhammad! 
Sesungguhnya Tuhan kamu berfirman dengan maksud: Hendaklah kamu 
sambung silatulrahim dengan sesiapa yang memutus persahabatan denganmu, 
dan hendaklah kamu menghulur pemberian kepada sesiapa yang menegah 
pemberiannya pada kamu dan hendaklah kamu maafkan sesiapa yang menzalimi 
kamu " . 

Melalui ayat dan hadis ini Allah menyuruh hamba-Nya memaafkan 
kesalahan orang lain, menghormati orang yang tidak menghormati orang lain 
(dengan maksud sombong dan angkuh) dan merapatkan silatulrahim yang telah 
terputus. Inilah gambaran sebaik-baik akhlak yang dituntut oleh Allah. (Rujuk 
Al-Wahidi Al-Nisaburi. 1316H. hlm. 171). Sebab itu Rasulullah bersabda: 

'Kekuatan itu bukanlah ketika menang dalam pertarungan, sesungguhnya 
kekuatan yang sebenar dapat menahan dari kemarahan/ 

(Al-Bukhari) 

Sebab itu para ularna dan ahli psikologi sependapat bahawa orang yang 
pemarah dan berani melakukan sesuatu di luar landasan akhlak itu ialah mereka 
yang termasuk dalam golongan bodoh dan tidak normal jiwa dan fikiran kerana 
mengikut nafsu dan perasaan semata mata, bukan mengutamakan pemikiran 
yang bijak. Tetapi orang yang berani sebenarnya ialah mereka yang dapat 
mengawal diri serta nafsu marahnya dengan penuh kesabaran serta dapat 
memaafkan segala kesilapan yang dilakukan oleh orang lain terhadapnya, sekali 
gus menggambarkan dialah orang yang cerdik dan bijak. Berdasarkan firman 
Allah: 


'Dan bagi sesiapa yang sabar dan sentiasa memberi keampunan yang demikian 

itu termasuk golongan yang melaksanakan setiap yang dituntut/ 

(Surah Al-Syura: 43) 

Dari keterangan ayat ini tidak hairanlah bahawa jiwa Rasulullah s.a.w. 
tidak pernah terguris atau marah. Sebab itu jiwanya diibaratkan sebagai lautan 
yang tidak akan keruh bila dicampak batu ke dalamnya. Dalam al-Quran Allah 
berfirman: 

'Dan balasan jahat itu ialah jahat seumpamanya maka sesiapa yang memberi 

kemaafan serta berdamai ganjarannya ke atas Allah yang membalasnya/ 

(Surah Al-Syura: 40) 

Melalui ayat ini dapat direnungi betapa agung akhlak Rasulullah seperti 
yang dijelaskan melalui gambaran kemuliaan peribadi junjungan kita 
Muhammad s.a.w. 

Adalah jiwa Nabi s.a.w. bagaikan lautan bila dicampak batu kedalamnya 
tidak akan keruh dan tidak akan kering berkali kali ditimba airnya, tidak ada 
suatu perasaan hanya lemah lembut dan sabar, bagi orang orang yang sabar 
sahaia mengenali sifat ini. Sebagai cara ke arah penyelesaian, Nabi s.a.w. tidak 
melayani sebarang yang menyakiti melainkan kesabaran dan tidak pernah 
merasa rugi segala perbuatan orang orang jahil melainkan menolak secara lemah 
lembut, dan tidak berhasrat membuat penentangan melainkan sekiranya ada 
pencerobohan yang diharam oleh Allah maka dia menentang kerana Allah. ('Ali 
Said Farahali 1985. hlm. 89-91) 

Dari gambaran hadis di atas jelas sikap Rasulullah s.a.w. sepanjang 
hayatnya sebagai seorang yang pemaaf, penyabar dan tidak pernah marah. 
Melalui sejarah kita dapat melihat betapa banyak perbuatan jahiliah yang 
menyakiti Rasulullah, namun beliau tetap sabar, tidak marah, malah memberi 
kemaafan terhadap segala keburukan yang dilakukan terhadapnya. Di samping 
itu baginda berdoa: 

'Ya Allah! Beri olehmu petunjuk pada kaumku ini sesungguhnya mereka tidak 
mengetahui/ 

(Al-Bukhari) 


SABAR DAN KEBAIKANNYA 

Sabar merupakan satu ungkapan yang mudah disebut tetapi sukar 
dilaksanakan. Namun demikian sabar boleh dilatih dan diajar pada jiwa yang 
agresif, keluh kesah dan pemarah dengan mengingati Allah dan berzikir selalu. 
Firman Allah: 

‘Sesungguhnya dengan mengingati Allah itu dapat menenangkan hati. ’ 

(Surah Al-Ra'dhu: 28) 

Dari hati yang tenang akan menjadikan seseorang itu sabar. Firman Allah: 

‘Maka sabar olehmu bahawa kesabaran merupakan suatu yang indah. ’ 

(Surah Al-Maarij: 5) 


Pada ayat yang lain Allah berfirman: 

'Dan sekiranya kamu bersifat sabar itulah kebaikan bagi orang-orang yang 

bersabar. ' 

(Surah Al-Nahl: 126) 

Sabar amat pahit dirasai tetapi hasilnya manis sekali. Itulah ungkapan 
yang sering didengar saban hari, namun manusia selalu kecundang di 
sebaliknya. Di sini kita perlu ingat sejarah perjuangan Rasulullah. Baginda telah 
membuktikan bahawa kejayaan baginda adalah berbekalkan kesabaran yang 
kuat sehingga golongan kafir Quraish menerima Islam kerana terpikat dengan 
kelembutan dan kesabaran baginda. Hal ini telah dibuktikan dalam sejarah 
pejuangan baginda dan kisah-kisah yang menjadi contoh kepada kita. Salah satu 
dari kisah tersebut adalah seperti berikut: 

Sebelum memeluk agarna Islam Zaid bin Salanah telah datang menagih 
hutang kepada Rasulullah secara kasar iaitu dengan memegang bahu dan 
menarik baju Rasulullah serta meluahkan kata kata, "Kamu bani Abdul mutalib 
yang sukar membayar hutang", lantas Zaid diherdik oleh Saidina Umar dengan 
mengeluarkan kata-kata yang kasar. Rasulullah tersenyum kemudian berkata, 
"Antara aku dan Zaid bukanlah cara begini kau lakukan wahai 'Umar. 
Sepatutnya kamu menyuruh aku supaya menjelaskan hutang dengan baik, dan 
kamu menasihati Zaid supaya menerima penjelasan hutangnya dengan baik". 

kemudian Rasulullah menjelaskan keadaan sebenar dengan katanya, 
"Sesungguhnya baki dari hutang itu tiga cupak lagi", lalu Rasulullah menyuruh 
Umar membayar dan diganda selain dari hutang itu dua puluh cupak lagi. 

Peristiwa itu meninggalkan kesan yang mendalam dijiwa Zaid serta 
menjadi impian untuk mendekati Rasulullah. Akhirnya impian itu menjadi satu 
dorongan yang membawa Zaid menerima Islam. Setelah berada dalam agama 
Islam, beliau menjelaskan bahawa kesabaran dan kelembutan Rasulullah itulah 
yang memadamkan segala api kemarahan yang akhirnya membawanya untuk 
bersama Rasulullah. (Rujuk Abdul Hakim Al-Sayid ' Autlah. 1984. hlm. 60) 

Dari kisah di atas didapati sikap yang ditunjukkan oleh Nabi s.a.w. itu 
adalah lambang kernaafan, lemah lembut, serta bejiwa damai. Seterusnya sikap 
tersebut menberi kesan yang besar dalam perkembangan dakwah Islam. Bagi 
kita sebagai umat Islam sifat tersebut adalah sebaik baik contoh untuk diteladani 
dan diikuti kearah pengukuhan ummah. 


BILAKAH MARAH ITU DIBOLEHKAN 

Marah dibolehkan apabila terjadi sesuatu yang perlu ditentang dan 
dilawan, seperti pencerobohan terhadap jiwa, nyawa, harta dan pencabulan 
maruah atau kehormatan. Bagi melindungi harga diri daripada dicemari, kita 
perlu melawan dan menentang habis-habisan, sarna ada pada diri sendiri atau 
keluarga ataupun orang lain yang tidak kena mengena dengan kita. Perkara ini 
memang perlu diberi pertolongan untuk menyelamatkannya. Begitu juga 
pencerobohan terhadap agarnal seperti tempat ibadat dipermain-mainkan dan 
dicemari oleh seteru dan juga terhadap saudara seagama dengan kita dianiaya 
atau diseksa ketika ini perlu dimarahi dan ditentang kerana Allah. Tindakannya 
adalah pada hati dan jiwa yang berlandaskan akal yang waras. Perbuatan 
penentangan yang dilaksanakan perlu berdasarkan syariat, supaya tidak 
keterlaluan atau melampaui batas. (Rujuk Al-Manawir. 1972. hlm. 355. Juzuk 5) 
Sabda Rasulullah: 

'Bukanlah kekuatan itu ketika menang dalam pertarungan, sesungguhnya 
kekuatan yang sebenar dapat mengawal dari tindakan marah yang melampaui 
batas/ 

(Al-Bukhari) 


BALASAN ORANG YANG MENAHAN KEMARAHAN 

Sesungguhnya menahan diri dari marah adalah sifat muttakin dan 
balasannya di sisi Allah adalah balasan orang-orang yang bertakwa. Dan Allah 
memberi jaminan kepada orang yang berjaya menahan kemarahan ini dengan 
memberi keutamaan di hari akhirat untuk memikh syurga yang ia mahu, 
berdasarkan dalil hadis: 

'Sesiapa yang dapat menahan dari kemarahan dan ia berjaya menghilangkannya 
di hari kiamat kelak Allah memberi keutamaan dari sekalian makhluk sehingga ia 
memilih mana-mana pintu syurga yang ia mahu.' 

(Al-Bukhari) 

Dari pengajaran hadis ini sama samalah kita bersabar dan memberi 
kemaafan kepada orang lain kerana kemaafan itu lebih tinggi martabatnya dari 
menahan kemarahan. Namun demikian orang yang berjaya menahan diri dari 
marah ini sudah tentu ada padanya sifat pernaaf dan ihsan pada orang lain. Jiwa 
orang yang berjaya menahan marah juga sunyi dari sifat dendam, iri hati, dengki 
dan talam dua muka. Sifat-sifat buruk inilah yang menyebabkan seseorang itu 
tidak berjaya di akhirat, walaupun semasa hayatnya merupakan orang yang 
soleh dan taat kepada perintah Allah dan Rasul-Nya. Maka dengan ini sama 
samalah kita berdoa agar dijauhi sifat-sifat sedemikian, dengan doanya: 


'Ya Allah! Jadikanlah kami dari golongan orang-orang yang dapat menahan 
kemarahan mereka, dan jadikanlah kami orang orang yang suka memberi 
kemaafan dan perdamaian. Kategorikanlah kami bersama orang orang yang 
beramal dengan mengikut apa yang diperintah oleh Allah, mengikuti penghulu 
segala nabi-nabi dan rasul-rasul iaitulah penghulu kami Muhammad Salailah 
' Alaihiwassalam. Ya Allah! terimakanlah doa kami.' 

Demikianlah kriteria seorang muslim ke arah pergaulan menurut Al- 
Quran dan Al-Sunnah maka segalanya akan berjaya sekiranya setiap muslim itu 
beramal dengan sabar. 

Sekian, wassalam. 

